IMF ontevrede met SA se vorderingDie Internasionale Monitere Fonds. (Foto: Bnr.bg) Die Internasionale Monetêre Fonds (IMF) het in sy jaarlikse oorsig- verslag en tydens sy aanlyn konsultasiebesoek aan die openbare en privaatsektor van Suid-Afrika, geen doekies omgedraai rakende sy siening oor die land se geldsake en die ekonomiese vooruitsigte nie. As ŉ land wat geld by die IMF leen, mag hierdie organisasie voorwaardes aan die Suid-Afrikaanse regering stel oor die manier hoe hy die land bestuur. Uit die verslag blyk dit duidelik dat die voorwaardes wat gestel is met die Covid-19-noodlening van R70 miljard in Julie 2020, nie na wense nagekom is nie. Die Suid-Afrikaanse regering het middel verlede jaar onderneem om staatsbesteding te sny, en om sodoende sy behoefte om geld te leen te verminder. Die beëindiging van deurlopende loongeskille in die openbare sektor en befondsing vir ondernemings in staatsbesit is voorbeelde van stappe wat gedoen moes word. Die regering het ook gesê hy sal die bestuur van ondernemings in staatsbesit verbeter en hervormings instel om ŉ groeiende en inklusiewe ekonomie te stimuleer. Hierdie hervormings sou maatreëls insluit om mededinging in verskillende sektore van die ekonomie te verbeter. Die IMF het egter harde woorde vir die Suid-Afrikaanse regering gehad tydens die aanlyn gesprek. Daar is verwys na strukturele onbuigsaamhede wat private beleggings demp en inklusiewe groei en werkskepping belemmer. Die IMF sê Suid-Afrika se elektrisiteit-, telekommunikasie- en vervoergeriewe is uitermatig duur en onbetroubaar, wat die vermoë om sake te doen belemmer. Verder moet rompslomp en lastige burokratiese prosesse drasties verminder word om die ekonomie meer vaartbelyn te maak, om sodoende beter geleenthede vir ondernemings te bied en om innovasie te stimuleer. Die fonds vra ook dat korrupsie uitgewis word, sodat beleggings, tegnologie en talente optimaal benut kan word. Dit is ook uiters belangrik om publieke vertroue in staatsinstellings te herstel. Die IMF het ook benadruk dat Suid-Afrika se potensiële groot arbeidsmag, iets waaroor ander lande nie beskik nie, beter bemagtig moet word deur meer buigsame arbeidswette. Die IMF het vir onmiddellike optrede gevra. TLU SA sê hy is baie tevrede met die IMF se reaksie en voorgestelde vereistes aan die Suid-Afrikaanse regering, “veral in die verwysing na maatskappye wat meer mag moet hê in loononderhanderlinge en die bemagtiging van die privaatsektor,” sê Bennie van Zyl, TLU SA se hoofbestuurder. John Rankin, TLU SA se voorsitter van die westelike streek, sê: “Ons stem saam met basies alles wat die IMF uitlig en aanvra, veral die feit dat minimumloon werkloosheid opstoot. Die IMF sien reeds geruime tyd hierdie probleme raak soos te veel skuld, swak infrastruktuur en te veel toelaes.” Rankin het aangedui dat hy wel versigtig is oor die aanvra van hoër rentekoerse. “Dit sal wel inflasie afbring, maar dit gaan volgens my ook ekonomiese groei bemoeilik.” Van Zyl het daarop gewys dat die IMF die ANC se beleid behoorlik blootgestel het. “Dit is goed om te weet die wêreld sien raak dat die ANC-beleid nie in staat is om die ekonomie te red nie. Ek is dankbaar die IMF wys dit uit. Die probleem is ongelukkig dat met SEB en kaderontplooiing die kundigheid om die regte dinge te implementeer, nie noodwendig meer daar is nie. Die ANC moet sy transformasiebeleid eenkant toe skuif en ’n ekonomiese beleid daarstel wat die toets van die markkragte in alle opsigte sal slaag.”